สังคมข่าวหุ้นเกียรติก้อง ว่องไวยากร
หุ้นพลังงานกลับมาแล้ว
17 ก.พ. 2559

หุ้นพลังงานกลับมาแล้ว
*ตลาดเริ่มคึกคักหลังจากราคาน้ำมันดิบโลกเริ่มฟื้นตัว และยังมีข่าวดีจากฟากยุโรปที่อาจเพิ่มคิวอี ในการประชุมวันที่ 10  มี.ค. ราคาหุ้นทั่วโลกเลยปรับตัวขึ้นยกแผง กลุ่มปตท. ของบ้านเราก็ดีขึ้น แม้แต่ PTTEP เริ่มฟื้นตัวขึ้นมาบ้าง  ล่าสุดรัสเซียกับซาอุฯ จับมือกันแล้ว จะมีการตรึงกำลังการผลิตลง ซึ่งกูรูบางคนก็มองว่าเป็นไปได้ยาก โดยเฉพาะกลุ่มนอกโอเปก อย่างอิหร่านที่ประกาศเพิ่มกำลังการผลิตแถมขายแบบมีส่วนลด หรือพูดง่ายๆ ว่าตัดราคา ถ้ามารูปนี้ราคาน้ำมันคงจะขึ้นได้บ้าง แต่ระยะยาวยังผันผวนต่อ วานนี้ต่างชาติและสถาบันซื้อสุทธิอีกครั้ง  1,300 จุด คงอยู่อีกไม่ไกลเกินฝัน
*ข่าวดีจากจีน ล่าสุด ธนาคารกลางจีนเผยถึงยอดการปล่อยกู้ใหม่เดือนม.ค.เพิ่มขึ้น 71% เมื่อเทียบกับปีก่อน  สู่ระดับ 2.51 ล้านล้านหยวน แต่ถ้าหากเทียบกับสถิติเดือนธ.ค. 2558 ยอดปล่อยกู้สกุลเงินหยวนเพิ่มขึ้นถึง 4 เท่า งานนี้ที่บอกว่าเศรษฐกิจจีนจะฟุบคงจะไม่ใช่แล้ว ตลาดหุ้นทั่วโลกจะได้ฟื้นตัวเสียที
*กลุ่มปตท.จัดเต็ม กลุ่มธุรกิจก๊าซธรรมชาติตั้งงบลงทุน 5 ปี กว่า 2 แสนล้านบาท ส่วนใหญ่จะเป็นการขยายโครงข่ายท่อก๊าซ รองรับการใช้ก๊าซที่เพิ่มขึ้น  ก็ถือว่าเป็นเรื่องที่ดี ดีกว่าไม่ทำอะไรเลย ในยามที่ราคาน้ำมันยังเหวี่ยงอยู่ในขณะนี้ฃ
*การบินไทยเทคออฟแล้ว ราคาหุ้นเริ่มวิ่งอย่างที่ไม่เคยมีมาก่อน แตะแถว 10 บาท  หลังจากประสบกับการขาดทุนอย่างต่อเนื่อง ในที่สุดก็หยุดเลือดไหลได้ เครดิตนี้ต้องขอยกให้ ”จรัมพร” ดีดีการบินไทยคนนี้ และถ้าอยู่ต่อนานๆ ก็จะได้เห็นการบินไทยกลับมาเป็นรัฐวิสาหกิจชั้นหนึ่งอีกครั้ง ภาพในอนาคตเริ่มชัดเจนตั้งแต่ปีนี้ มีแต่กำไรต่อเนื่อง ไปอีก 5-10 ปีข้างหน้า โบนัสพนักงานก็จะได้กันเสียที เพื่อเป็นขวัญและกำลังใจให้กับผู้ปฏิบัติงาน นอกจากนี้ จะได้เห็นการจับมือร่วมกันระหว่างสายการบินไทยกับพันธมิตรในอนาคต
*ส่วนนกแอร์ยังหาคนผิดไม่เจอ มีแต่แพะ งานนี้ดร.สมคิด เลยต้องเรียกผู้บริหารมาคุยมาเคลียร์กันให้รู้เรื่อง มิฉะนั้นอาจแก้ไขปัญหาไม่ตรงจุด เรื่องนักบินเบี้ยวงานคงไม่ใช่ปัญหาหลักแน่นอน
*เคทีซีปีนี้ขอชิงเค้กกับคู่แข่งแบบดุเดือด จัดโปรหนัก ตั้งเป้าเพิ่มส่วนแบ่งทางการตลาดเป็น 15% จากปัจจุบันอยู่ที่ 10.5% งานนี้ใครเป็นเจ้าใหญ่คงต้องกลับมาวางกลยุทธ์ให้ดี มิฉะนั้นอาจโดนแย่งเค้กไปกิน ส่วนกำไรปีนี้เคทีซี มีลุ้นโตกว่าเดิมหากส่วนแบ่งตลาดได้ตามเป้าที่วางไว้
*หลังจากที่คลังลักหลับขึ้นภาษีบุหรี่ไปแล้ว ตอนนี้ก็ต้องติดตามว่าภาษีเหล้าและเบียร์จะขึ้นเมื่อไหร่ หลังจากที่อธิบดีกรมสรรพสามิตออกมาพูดชัดเจนว่ารายได้ของกรมฯ จะเพิ่มขึ้นเป็นเท่าตัว งานนี้เสี่ยเจริญจะได้รับผลกระทบมากน้อยแค่ไหนก็ต้องดูว่าขึ้นภาษีเหล้า เบียร์กันเท่าไหร่
*แรงเก็งกำไร TASCO เข้ามาหลังจากที่ราคาลดลงมากว่า 50% แต่ที่สงสัยคือทำไมร่วงหนักขนาดนั้น กูรูบางคนก็บอกว่าขาใหญ่ทิ้งออกมา หลังจากลากกันมานาน งานนี้รายย่อยต้องระมัดระวัง เก็งกำไรได้ แต่ต้องว่องไว ทิ้งแช่ไว้อาจเจ็บ แต่ยังไงคงต้องมาดูของจริงกันเลย ผลการดำเนินงานในไตรมาสที่ 4 นี้ มีการประมาณการกันว่าจะมีกำไร 1.2 พันล้านบาท เพิ่มขึ้น 112% ราคาแถวๆ นี้ยังพอไหว
*ส่วน EPG BWG ACAP กูรูมองว่าหมดรอบเล่นแล้ว ต้องรอรอบใหม่อีกระยะหนึ่ง หลังจากที่หุ้นบลูชิพตัวจริง เริ่มขยับขึ้นมาเล่นกัน หุ้นตัวเล็กๆ พวกนี้เลยต้องเจียมเนื้อเจียมตัว สงบเสงี่ยมไม่หวือหวา เหมือนช่วงที่ผ่านมา แต่ถ้าลงมาลึกๆ ทยอยเก็บไว้บ้างก็ไม่เสียหาย เพราะถ้ารอบใหม่มาก็คงจะกลับมาอีก
*หุ้นแบงก์ขึ้นเป็นบางตัว กสิกรไทย กรุงเทพ ใกล้จะประกาศอัตราจ่ายเงินปันผลแล้ว กลุ่มแบงก์ก็อาจจะกลับมาคึกคักได้อีก แรงเก็งกำไรยังเข้ามาเป็นระยะ หลังจากที่แบงก์ชาติออกมาการันตีว่าปีนี้สินเชื่อของกลุ่มจะเติบโตกว่าปีก่อน จากการปล่อยสินเชื่อให้กับโครงการ 4 จี และโครงการลงทุนขนาดใหญ่ของภาครัฐ
*ราคา AJD อยู่ในช่วงหน้าเก็บต่ำกว่า 1 บาท หุ้นตัวนี้คงต้องดูกันยาว ไม่ใช่จะเล่นกันสั้นๆ โอกาสกลับมาเทิร์นอะราวด์สูง งบไตรมาสที่ 4 ก็ไม่ขี้เหร่ ตู้เติมเงินก็ซุ่มเงียบ งานนี้ บุญเติมมีโอกาสหนาว ส่วนพันธมิตรใหม่สัญชาติจีนแน่นอน แต่อาจไม่ใช่รายเดิม
*ใครถือ SSI  ก็คงต้องรู้สึกเสียวขึ้นมาทันที หลังจากวานนี้ตลท.ขึ้นเครื่องหมายเอสพี ห้ามซื้อขาย จนกว่าตลท.จะประกาศว่าบริษัทเข้าข่ายต้องปรับปรุงฐานะทางการเงินหรือไม่ โดยปัจจุบันบริษัทมีฐานะการเงินที่อาจเข้าข่ายอาจถูกเพิกถอนกล่าวคือมีส่วนของผู้ถือหุ้นต่ำกว่าศูนย์ แต่ไม่เกินวันที่ 25 กุมภาพันธ์นี้จะรู้ผลว่าจะหมู่หรือจ่ากันแน่**********